section_heading: Stil i teme
paragraph_text: Usprkos neuobičajenosti albuma u Bowiejevoj diskografiji neki su komentatori na albumu otkrili nerazvijene teme koje su se kasnije obilato pojavljivale u kasnijim glazbenikovim radovima. U pjesmi "We Are Hungry Men" progovara lik samoprozvanog "mesije" koji će se u različitim oblicima pojaviti u skladbama "Cygnet Committee" (s albuma Space Oddity), "Saviour Machine" (s albuma The Man Who Sold the World) i "Oh! You Pretty Things" (s albuma Hunky Dory), ali i kao protagonist uratka The Rise and Fall of Ziggy Stardust and the Spiders from Mars. Navedena skladba također eksplicitno aludira na teme kao što su abortus, infanticid i kanibalizam. "There Is a Happy Land" ranija je inačica Bowiejevog pogleda na djecu kao na rasu različitu od svojih predaka; toj će se temi opet vratiti na albumima The Man Who Sold the World, Hunky Dory i Ziggy Stardust. "She's Got Medals" priča je o promjeni spola s homoseksualnim i lezbijskim konotacijama koja je prethodila 'naslovnici u haljini' albuma The Man Who Sold the World i biseksualnom/androginom liku Ziggyja Stardusta.